ai4bharat/Pralekha huggingface dataset:
நிதி அமைச்சகம்
46வது சிவில் கணக்குகள் தினத்தில் மின்னணு-ரசீது முறையை தொடங்கி வைத்தார் மத்திய நிதியமைச்சர் திருமதி.நிர்மலா சீதாராமன்
மத்திய அமைச்சகங்களுக்காக 46வது சிவில் கணக்குகள் தினத்தில் மின்னணு-ரசீது முறையை, மத்திய நிதியமைச்சர் திருமதி. நிர்மலா சீதாராமன் இன்று தொடங்கி வைத்தார்.
படிப்படியாக, இந்த புதிய முறை, ரசீது தாக்கல் மற்றும் அதற்கு பிந்தைய நடவடிக்கைகளை முற்றிலும் காகிதம் அற்றதாகவும், வெளிப்படைத்தன்மை கொண்டதாகவும் மாற்றும். டிஜிட்டல் இந்தியா தொலைநோக்கை நனவாக்குவதிலும் மற்றும் எளிதாக தொழில் செய்வதை ஊக்குவிப்பதிலும் இது முக்கியமான நடவடிக்கை ஆகும்.
மின்னணு ரசீது முறையின் நோக்கங்கள்:
a) மத்திய அரசின் அனைத்து வியாபாரிகள், விநியோகிப்பாளர்கள் தங்கள் ரசீதுகளை மின்னணு முறையில் எங்கிருந்தும், எந்நேரமும் சமர்பிக்கலாம்.
b) விநியோகிப்பாளர்கள் மற்றும் அரசு அதிகாரிகள் இடையேயான நேரடி சந்திப்பை குறைக்கும்.
c) ரசீதுகளுக்கு ஒப்புதல் அளிக்கும் செயல் திறனை அதிகரிக்கும்.
d) முதலில் வந்தவர்களுக்கு முதல் முன்னுரிமை மூலம், ரசீதுகளுக்கு ஒப்புதல் அளிப்பதில் விருப்புரிமையை குறைக்கும்.
தற்போது, அரசுக்கு பல பொருட்கள் மற்றும் சேவைகளை அளிப்பவர்கள் தங்களின் காகித ரசீதுகளை சம்பந்தப்பட்ட அமைச்சகங்கள், துறைகள், மற்றும் அரசு அலுவலகங்களில் நேரடியாக சமர்ப்பிக்க வேண்டும். இதேபோல, அரசு ஊழியர்களும், தங்கள் கோரிக்கைகளை காகித கடிதங்கள் மூலம் சமர்ப்பிக்க வேண்டியுள்ளது. இதற்கு நேரடியாகவும், டிஜிட்டல் முறையிலும் ஒப்புதல் அளிக்கப்படுகிறது. அதனால், ரசீதுகளை வழங்க விற்பனை நிறுவனங்களின் பிரதிநிதிகள் அலுவலகங்களுக்கு வர வேண்டியுள்ளது. மேலும், ரசீதுகளின் நிலவரத்தை அவர்களால் கண்காணிக்க முடியவில்லை.
புதிதாக தொடங்கப்பட்ட மின்னணு-ரசீது முறையில், வியாபாரிகள், விநியோகிப்பாளர்கள் தங்களின் ரசீதுகள் மற்றும் துணை ஆவணங்களை டிஜிட்டல் கையெழுத்துடன் ஆன்லைன் மூலம், எங்கிருந்தும் எப்போதும் பதிவேற்றம் செய்ய முடியும். டிஜிட்டல் கையெழுத்து இல்லாதவர்கள், ஆதாரின் மின்னணு-கையெழுத்து வசதியை பயன்படுத்திக் கொள்ளலாம். அதனால் விநியோகிப்பாளர்கள், ரசீதுகளை கொடுப்பதற்காக சம்பந்தப்பட்ட அலுவலகங்களுக்கு செல்லத் தேவையில்லை.
அரசு அலுவலகங்களில் பெறப்படும் மின்னணு ரசீதுகளுக்கு, டிஜிட்டல் முறையில் ஒப்புதல் அளிக்கப்பட்டு, அதற்குரிய பணம், வியாபாரியின் வங்கி கணக்கில் டிஜிட்டல் முறையில் செலுத்தப்படும். இந்த ரசீதுகளுக்கு ஒப்புதல் கிடைத்துவிட்டதா, இல்லையா என்ற நிலவரத்தையும் வியாபாரிகள் ஆன்லைன் மூலம் அறிய முடியும். ஆகையால், இந்த புதிய முறை, திறன்மேம்பாட்டையும், வெளிப்படைத்தன்மையையும் கொண்டு வரும். இது மத்திய அரசின் மிகப் பெரிய மக்கள் ஆதரவு நடவடிக்கை ஆகும்.
மத்திய நிதியமைச்சகத்தின் செலவினத்துறையில் உள்ள பொது நிதி மேலாண்மை அமைப்பு இந்த மின்னணு-ரசீது முறையை உருவாக்கியுள்ளது.
இந்த முறை உணவு பதப்படுத்துதல் தொழில்துறை , மருந்துகள் துறை, அறிவியல் மற்றும் தொழில்நுட்பத்துறை, செலவினத்துறை, புதிய மற்றும் புதுப்பிக்கத்தக்க எரிசக்தி துறை, உள்துறை, எஃகுத்துறை, மின்னணுவியல் மற்றும் தகவல் தொழில்நுட்பத்துறை ஆகியவற்றின் சம்பள கணக்கு அலுவலகங்களில் முதல் முறையாக அறிமுகப்படுத்தப்பட்டுள்ளது.
இந்த மின்னணு-ரசீது முறை, இதர அமைச்சகங்கள் மற்றும் துறைகளில் 2022-23ம் ஆண்டில் படிப்படியாக அறிமுகப்படுத்தப்படும்.
இந்த மின்னணு ரசீது முறை, சுற்றுச்சூழலுக்கு உகந்ததாகவும், ஒவ்வொரு ஆண்டும் பல டன்கள் காகிதங்களையும் சேமிக்கும். இந்த மின்னணு ரசீது முறையில் மிகப்பெரிய டிஜிட்டல் சேமிப்பு வசதி உள்ளது. அதனால், இதன் ஆவணங்களை எப்போது வேண்டுமானாலும் எடுத்து பார்த்து தணிக்கை நடவடிக்கைகளை மேற்கொள்ளலாம்.
நிலக்கரி அமைச்சகம்
அதிக உற்பத்தித் திறன் கொண்ட வர்த்தக நிலக்கரிச் சுரங்கங்களின் உற்பத்தி 100 மில்லியன் டன்னைக் கடந்துள்ளது
அதிக உற்பத்தித் திறன் கொண்ட வர்த்தக நிலக்கரிச் சுரங்கங்களின் மூலம் இந்தியாவின் நிலக்கரி உற்பத்தி  முதல் முறையாக 100 மில்லியன் டன்னைக் கடந்துள்ளது.
இதேபோல் 2023 மார்ச் 2-ம் தேதி மட்டும் 5.09 டன் நிலக்கரியை வர்த்தகச் சுரங்கங்கள் உற்பத்தி செய்துள்ளன. இது, முன்னெப்போதும் இல்லாத வகையில், ஒருநாள் நிலக்கரி உற்பத்தியின் மிக அதிகபட்சமாகக் கருதப்படுகிறது.
2021-22 நிதியாண்டுடன் ஒப்பிடும்போது, இந்த நிதியாண்டின் பிப்ரவரி வரையிலான காலகட்டத்தின் நிலக்கரி உற்பத்தி 29.8 சதவீதம் அதிகரித்திருக்கிறது. எனவே 2022-23 நிதியாண்டின் நிலக்கரி உற்பத்தி 112 மில்லியன் டன்னுக்கும் அதிகமாக இருக்கும் என நிலக்கரி அமைச்சகம் நம்புகிறது.
2022-23-ம் நிதியாண்டில் 4 புதிய நிலக்கரி சுரங்கங்கள் உற்பத்தியைத் தொடங்கியுள்ள நிலையில், மேலும் 2 நிலக்கரி சுரங்கங்கள் இம்மாதம் உற்பத்தியைத் தொடங்க உள்ளன.
பெட்ரோலியம் மற்றம் இயற்கை எரிவாயு அமைச்சகம்
எல்பிஜி விலை
அண்மை மாதங்களில் எல்பிஜி விலை உயர்வு உண்மை நிலவரங்கள் அடிப்படையில் இல்லை என்ற சில செய்திகளுக்கு விளக்கம் அளிக்கும் குறிப்பு. 2017 டிசம்பர் மாதத்தில் தில்லியில் ரூ.747 ஆக இருந்த  எல்பிஜி சில்லறை விற்பனை விலை 2018 மே மாதத்தில் ரூ.96.50 குறைந்து ரூ.650.50 ஆக இருக்கிறது. இது நிரப்பப்பட்ட சிலிண்டரை வாங்கும் வாடிக்கையாளர் தரும் விலையாகும். மானியத் தொகை அவரது வங்கிக் கணக்கிற்கு மாற்றப்படும்.
மானியத்திற்கு பின்னர் வாடிக்கையாளர் தரும் விலை 2017 டிசம்பரில் ரூ.495.69 ஆக இருந்தது. 2018 மே மாதத்தில் ரூ.491.21 ஆக குறைந்திருக்கிறது. நிரப்பப்பட்ட எல்பிஜி சிலிண்டருக்கு வாடிக்கையாளர் தரும் உண்மையான விலை இதுவேயாகும்.
(Visitor Counter : 99
பாதுகாப்பு அமைச்சகம்
உள்நாட்டிலேயே தயாரிக்கப்பட்டு மேம்படுத்தப்பட்ட எம்கே-3 இலகு ரக ஹெலிகாப்டர் குஜராத் மாநிலம் போர்பந்தரில் உள்ள இந்திய கடலோர காவல்படையில் இணைக்கப்பட்டது
உள்நாட்டிலேயே தயாரிக்கப்பட்டு மேம்படுத்தப்பட்ட எம்கே-3 இலகு ரக ஹெலிகாப்டர் குஜராத் மாநிலம் போர்பந்தரில் உள்ள இந்திய கடலோர காவல்படையில் இன்று இணைக்கப்பட்டது. இதற்கான நிகழ்ச்சியில் கடலோர காவல்படையின் தலைமை இயக்குநர் திரு விஎஸ் பதானியா தலைமை தாங்கினார். ராணுவம் மற்றும் குடிமைப்பணி அதிகாரிகள் பலர் இதில் கலந்துகொண்டனர். தேடுதல் மற்றும் மீட்பு, கடலோர கண்காணிப்பு ஆகிய துறைகளில் சுயசார்பை அடைந்ததை இது எடுத்துக்காட்டுகிறது. இந்துஸ்தான் ஏரோ நாட்டிக்ஸ் நிறுவனம் இந்த மேம்படுத்தப்பட்ட இலகு ரக ஹெல்காப்டரை தயாரித்துள்ளது. இதுவரை 13 ஹெலிகாப்டர்கள் இந்திய கடலோர காவல்படையில் படிப்படியாக சேர்க்கப்பட்டுள்ளன. இதில் 4 ஹெலிகாப்டர்கள் போர்பந்தரில் உள்ள இந்திய கடலோர காவல் படையில் சேர்க்கப்பட்டுள்ளது.
மேலும் விவரங்களுக்கு இந்த ஆங்கில் செய்திக்குறிப்பைக் காணவும்: https://pib.gov.in/PressReleasePage.aspx?PRID=1837579
நிதி அமைச்சகம்
நீலாசல் இஸ்பாட் நிகாம்  நிறுவனத்தின் தனியார் மயமாக்கத்துக்கு ஒப்புதல்
நீலாசல் இஸ்பாட் நிகாம் நிறுவனத்தின் 93.71 சதவீத பங்குகளை, டாடா ஸ்டீல் லாங் தயாரிப்பு நிறுவனம் ரூ. 12,100 கோடிக்கு வாங்க மத்திய சாலை போக்குவரத்து துறை அமைச்சர் திரு நிதின் கட்கரி, மத்திய நிதியமைச்சர் நிர்மலா சீதாராமன், மத்திய வர்த்தக மற்றும் தொழில்துறை அமைச்சர் திரு பியூஸ் கோயல் ஆகியோர் அடங்கிய பொருளாதார விவகாரங்களுக்கான அமைச்சரவைக் குழுவின் மாற்று அமைப்பு ஒப்புதல் அளித்துள்ளது.
நீலாச்சல் இஸ்பாட் நிகாம் நிறுவனம் எம்எம்டிசி, என்எம்டிசி, பெல், மெகான் என்ற 4 மத்திய பொதுத் துறை நிறுவனங்கள், ஒடிசா அரசின் 2 பொதுத்துறை நிறுவனங்களுக்கான ஓஎம்சி மற்றும் இபிகால் ஆகியவற்றின் கூட்டு முயற்சி நிறுவனங்கள் ஆகும். இந்த 1.1 மில்லியன் டன் உற்பத்தி திறனுடன் கூடிய என்ஐஎன்எல், ஒடிசா மாநிலம் கலிங்கா நகரில் உள்ளது. இந்த நிறுவனம் அதிக நஷ்டத்தில் இயங்கியதால், கடந்த 2020ம் ஆண்டு மார்ச் 30ம் தேதியிலிருந்து மூடிய நிலையில் உள்ளது. இந்நிறுவனத்துக்கு 31.3.2021-ம் தேதி நிலவரப்படி ரூ.6,600 கோடி கடன் உள்ளது. இந்நிறுவனம் ரூ.3,487 கோடி எதிர்மறை வளர்ச்சியைக் கண்டது. 31.3.2021ம் தேதி நிலவரப்படி ரூ.4,228 கோடி இழப்பைச் சந்தித்தது.
மத்திய அரசுக்கு இந்த நிறுவனத்தில் எந்தப் பங்கும் இல்லை. ஆனால், பொதுத்துறை நிறுவனங்களின் பங்குதாரர்கள் வாரியத்தின் வேண்டுகோள்படி, ஒடிசா அரசின் சம்மதத்துடன் கொள்கை அடிப்படையில் என்ஐஎன்எல் நிறுவனங்களின் பங்குகளை விற்க பங்கு விலக்கல் மற்றும் பொதுச் சொத்து மேலாண்மைத்துறை கடந்த 2020ம் ஆண்டு ஜனவரி 8ம் தேதி ஒப்புதல் அளித்தது.
அதன்படி 6 பொதுத்துறை நிறுவனங்களின் 93.71 சதவீதப் பங்குகளை திறந்தவெளி சந்தை மூலம், ஏல முறையில் விற்பனை செய்தவத்கான இந்தப் பரிவர்த்தனை கடந்த 2021ம் ஆண்டு மார்ச் 31ம் தேதி மேற்கொள்ளப்பட்டது. அமைச்சகங்களுக்கு இடையேயான குழு, பங்குவிலக்கு குறித்த செயலாளர்கள் குழு, , அதிகாரம் பெற்ற பொருளாதார விவகாரங்களுக்கான அமைச்சரவைக் குழுவின் மாற்று அமைப்பு ஆகியவற்றின் பல கட்ட ஆலோசனைக்குப்பின் இந்தப் பரிவர்த்தனை மேற்கொள்ளப்பட்டது. 32.47 சதவீத பங்குகளை வைத்திருக்கம் ஒடிசா அரசின் நிறுவனங்களான ஓஎம்சி மற்றும் இபிகால் ஆகியவையும், இந்த முடிவில் ஒவ்வொரு கட்டத்திலும் பங்கெடுத்தன.
இந்த விற்பனைக்கான விருப்பமனு கடந்த 2021ம் ஆண்டு ஜனவரி 25ம் தேதி கோரப்பட்டது. பல விருப்பமனுக்கள் கடந்த 2021 மார்ச் 29ம் தேதி வரை பெறப்பட்டன.
இறுதியில் தகுதியான ஏலதாரரர்களான ஜிந்தால் ஸ்டீல் மற்றும் எரிசக்தி நிறுவனம் மற்றும் நல்வா ஸ்டீல் மற்றும் எரிசக்தி நிறுவனம் ஆகியவற்றின் கூட்டமைப்பு, ஜேஎஸ்டபிள்யூ நிறுவனம், டாடா ஸ்டீல் லாங் தயாரிப்புகள் நிறுவனம் ஆகியவை தங்கள் ஏலங்களை தாக்கல் செய்தன.
அதிகத் தொகைக்கு டாட் ஸ்டீல் லாங் நிறுவனம் ஏலம் கேட்டது. இதனால் இவற்றின் ஏலத்தைப் பொருளாதார விவகாரங்களுக்கான அமைச்சரவைக் குழுவின் மாற்று அமைப்பு ஏற்றுக் கொண்டது. அதன்படி, ஏலத் தொகையில் 10 சதவீதத் தொகை தற்போது, எஸ்க்ரோ கணக்கில் செலுத்தப்பட வேண்டும்.
முடிவு தேதியில், பங்குகள் ஏலம் எடுத்த நிறுவனத்துக்கு மாற்றப்படும். மீதத் தொகை, பங்குதாரர்கள் கடந்த 2021ம் ஆண்டு அக்டோபர் 27ம் தேதி மேற்கொண்ட ஒப்பந்தத்தத்தின் படிப் பெறப்படும். இதன் ஒரு பகுதி கடனைத் திருப்பிச் செலுத்தப் பயன்படுத்தப்படும். மீதத் தொகை பங்குதாரர்களுக்கு,அவர்களின் பங்குகள் அடிப்படையில் பிரித்துக் கொடுக்கப்படும்.
மேலும் விவரங்களுக்கு இந்த ஆங்கிலச் செய்தி குறிப்பை காணவும்: https://pib.gov.in/PressReleasePage.aspx?PRID=1793798
(Visitor Counter : 142
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கொவிட்-19 தடுப்பூசி எண்ணிக்கை 105.43 கோடியைக் கடந்தது
நாட்டில் கடந்த 24 மணி நேரத்தில் 56,91,175 தடுப்பூசி டோஸ்கள் செலுத்தப்பட்டுள்ளன. இத்துடன் நாட்டில் செலுத்தப்பட்ட மொத்தக் கொவிட் தடுப்பூசிகளின் எண்ணிக்கை, இன்று காலை 7 மணி நிலவரப்படி 105.43 கோடியைக்  கடந்தது. 1,05,30,690 அமர்வுகள் மூலம் இந்தச் சாதனைப் படைக்கப்பட்டுள்ளது.
கடந்த 24 மணி நேரத்தில் 13,543 பேர் குணமடைந்துள்ளதால், இதுவரை குணமடைந்தோர் மொத்த எண்ணிக்கை 3,36,41,175 ஆக அதிகரித்துள்ளது.
இதைத் தொடர்ந்து குணமடைந்தோர் விகிதம் தற்போது 98.19 சதவீதமாக உள்ளது. 2020 மார்ச் மாதத்திற்குப்பின் இதுவே அதிகமான அளவு.
மத்திய, மாநில அரசுகளின் கூட்டு முயற்சிகளால், தினசரி கொவிட் பாதிப்பு தொடர்ந்து 125 நாட்களாக 50,000-க்கும் கீழ் உள்ளது.
கடந்த 24 மணி நேரத்தில் 14,313 பேருக்குப் புதிதாகத் தொற்று ஏற்பட்டுள்ளது.
நாட்டில் கொவிட் பாதிப்பிற்கு சிகிச்சை பெறுபவர்களின் எண்ணிக்கை 2 லட்சத்திற்கும் கீழ் குறைந்து தற்போது 1,61,555 ஆக உள்ளது; 2020 மார்ச் மாதத்திற்குப்பின் இது குறைந்த அளவு. நாட்டில் கொவிட் சிகிச்சை பெறுபவர்களின் மொத்த விகிதம் தற்போது 0.47 சதவீதமாக உள்ளது.
கடந்த 24 மணி நேரத்தில் 11,76,850 கொவிட் பரிசோதனைகள் செய்யப்பட்டன. இதுவரை சுமார் 60.70 கோடி கொவிட் பரிசோதனைகள்  செய்யப்பட்டுள்ளன.
வாராந்திரத் தொற்று உறுதி கடந்த 36 நாட்களில் 2 சதவீதத்திற்கும் குறைவாக நீடித்து, தற்போது 1.18 சதவீதமாக உள்ளது. தினசரித் தொற்று விகிதம் 1.22 சதவீதமாக பதிவாகியுள்ளது. இந்த எண்ணிக்கை தொடர்ந்து 61 நாட்களாக 3 சதவீதத்திற்குக் கீழே 26 நாட்களாக 2 சதவீதத்திற்குக் குறைவாகவும் உள்ளது.
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
ஜம்மு காஷ்மீர் அரசு மருத்துவ கல்லூரிகளில் கொவிட் மேலாண்மை குறித்து மத்திய அமைச்சர் ஜித்தேந்திர சிங் ஆய்வு
ஜம்மு காஷ்மீர் அரசு மருத்துவ கல்லூரிகளில் கொவிட் மேலாண்மை குறித்து, மத்திய அமைச்சர் ஜித்தேந்திர சிங் இன்று ஆய்வு மேற்கொண்டார்.
ஜம்மு அரசு மருத்துவக் கல்லூரி மீது கூறப்பட்ட புகார் குறித்து, நேற்று அவசரக் கூட்டம் நடத்திய வடகிழக்கு பகுதி மேம்பாட்டுத்துறை அமைச்சர் இன்று ஜம்மு காஷ்மீரில் கதுவா, ராஜோரி மற்றும் தோடா மற்றும் ஸ்கிம்ஸ் மருத்துவமனைகளில் கொவிட் மேலாண்மை குறித்து ஆய்வு மேற்கொண்டார்.
இதில் ஜம்மு அரசு மருத்துவ கல்லூரியில் ஆக்ஸிஜன் மற்றும் வென்டிலேட்டர் தணிக்கை விவரங்களை அதன் முதல்வர் டாக்டர் சசி சுதன் சர்மா, அமைச்சர் ஜித்தேந்திர சிங்கிடம் தெரிவித்தார். இறுதியாண்டு படிக்கும் மருத்துவ மாணவர்களை, மருத்துவமனைகளில் பணியாற்ற எடுக்கப்பட்ட நடவடிக்கைகள் குறித்தும் அவர் விவரித்தார். பிரதமர் நல நிதியிலிருந்து பெறப்பட்ட வென்டிலேட்டர்கள் வந்து சேர்ந்துள்ளதாகவும், சில தொழில்நுட்ப பிரச்சனைகளை சரிசெய்தபின் அவைகள் விரைவில் பயன்படுத்தப்படும் எனவும் டாக்டர் சசி சுதன் சர்மா தெரிவித்தார்.
ஜம்மு காஷ்மீருக்கு தேவையான உதவிகளை வழங்க மத்திய அரசு தயாராக உள்ளதாகவும், டாக்டர் ஜித்தேந்திர சிங் உறுதி அளித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1718340
மத்திய அமைச்சரவை
இந்தியா-சவுதி அரேபியா இடையே முக்கியத் துறைகளுக்கான பங்களிப்புக் கவுன்சில் அமைக்கும் ஒப்பந்தத்திற்கு மத்திய அமைச்சரவை பின்னேற்பு வழங்கியுள்ளது
பிரதமர் திரு.நரேந்திர மோடி தலைமையில் இன்று நடைபெற்ற மத்திய அமைச்சரவை கூட்டத்தில், இந்தியா-சவுதி அரேபியா இடையே அக்டோபர் 29, 2019 அன்று பிரதமரால் கையெழுத்திடப்பட்ட முக்கியத் துறைகளுக்கான பங்களிப்புக் கவுன்சில் அமைக்கும் ஒப்பந்தத்திற்கு பின்னேற்பு வழங்கப்பட்டது.
முக்கியத் துறைகளுக்கான பங்களிப்பின் கீழ் மேற்கொள்ளப்படும் முன்முயற்சிகள் / திட்டங்களின் முன்னேற்றத்தைக் கண்காணிப்பதற்குத் தொடர்ச்சியாக இரு நாடுகளின் உயர்நிலை தலைவர்கள் சந்திக்க இந்த ஒப்பந்தம் வகை செய்கிறது. முக்கியத் துறைகளின் புதிய பகுதிகளை அடையாளம் காணவும், எட்ட வேண்டிய இலக்குகளை நிர்ணயிக்கவும், பயன்களைக் கண்டறியவும் இந்த ஒப்பந்தம் உதவும்.
பயன்கள்:
பாலினம், வகுப்பு அல்லது வருமான வேறுபாடு இல்லாமல் சவுதி அரேபியாவுடன் பொருளாதார, வணிக ரீதியான இணைப்புகளை மேம்படுத்த குடிமக்களுக்கு உதவி செய்வதாக இருக்கும்.
சவுதி அரேபியாவுடனான இந்த ஒப்பந்தம் பாதுகாப்பு, பந்தோபஸ்து, பயங்கரவாத எதிர்ப்பு, எரிசக்திப் பாதுகாப்பு, புதுப்பிக்கவல்ல எரிசக்தி போன்ற முக்கிய துறைகளின் பங்களிப்புக்கான புதிய பாதைகளைத் திறக்கும்.
மீன்வளம், கால்நடை பராமரிப்பு மற்றும் பால்வளத் துறை அமைச்சகம்
தொற்றுநோய் தயார்நிலைக்கான சுகாதார அணுகுமுறையை வலுப்படுத்த இந்திய அரசாங்கமும் விலங்கு சுகாதாரத்திற்கான உலக அமைப்பும கூட்டு சேர்ந்துள்ளன
மத்திய அரசின் மீன்வளம் மற்றும் பால்வள அமைச்சகத்தின் கால்நடை பராமரிப்பு மற்றும் பால்வளத் துறை, உலக விலங்கு சுகாதார அமைப்புடன்  இணைந்து 2023 செப்டம்பர் 11 முதல் 12 வரை ஐதராபாதில் உள்ள ராடிசன் ஐதராபாத் ஹைடெக் நகரில் "இந்தியாவில் வனவிலங்குகளின் ஆபத்து அடிப்படையிலான மேலாண்மை" என்ற பல்துறைப் பயிலரங்கை வெற்றிகரமாகநடத்தியது.
கால்நடை பராமரிப்பு ஆணையர் டாக்டர் அபிஜித் மித்ரா மற்றும் ஆசிய பசிபிக் பிராந்திய பிரதிநிதி டாக்டர் ஹிரோஃபுமுய் குகிதா ஆகியோர் தொடங்கி வைத்த இந்தப் பயிலரங்கில், டாக்டர் பாவ்லோ திசானி, டாக்டர் லெசா தாம்சன், டாக்டர் ஜாக்குலின் லுசாட், டாக்டர் பசிலியோ வால்டெஹூசா உள்ளிட்ட டபிள்யூ.ஓ.ஏ.எச் இன் புகழ்பெற்ற வல்லுநர்கள் கலந்து கொண்டனர். இந்த நிகழ்வில் கேரளா, உத்தராகண்ட், கர்நாடகா, மத்தியப் பிரதேசம், ஒடிசா, தெலங்கானா ஆகிய ஆறு மாநிலங்களைப் பிரதிநிதித்துவப்படுத்தும் கால்நடை பராமரிப்பு, மனித சுகாதாரம் மற்றும் வனவிலங்கு துறைகளைச் சேர்ந்த 25 பங்கேற்பாளர்கள் கலந்து கொண்டனர். இவை தவிர, ஐ.சி.ஏ.ஆர்-தேசிய கால்நடை தொற்றுநோயியல் மற்றும் நோய் தகவலியல் நிறுவனம்  மற்றும் வனவிலங்கு ஐ.வி.ஆர்.ஐ மையத்தைச் சேர்ந்த 13 வல்லுநர்கள் பங்கேற்றனர், உலக சுகாதார அமைப்பு, எஃப்.ஏ.ஓ, யு.எஸ்.ஏ.ஐ.டி ரைஸ், சுகாதார ஆதரவு அலகு  ஆகியவற்றின் பார்வையாளர்கள் பங்கேற்றனர்.
வனவிலங்கு-வம்சாவளி நோய் ஆபத்து பகுப்பாய்வு பற்றி பங்கேற்பாளர்களின் அறிவை மேம்படுத்துதல், இந்தியாவின் ஆபத்து மதிப்பீடு மற்றும் மேலாண்மையின் முழுமையான இடைவெளி பகுப்பாய்வை நடத்துதல், தொடர்புடைய பங்கேற்பாளர்களிடையே தகவல்தொடர்பு மற்றும் விழிப்புணர்வை ஊக்குவித்தல் ஆகிய முக்கிய குறிக்கோள்களில் இந்தப் பயிலரங்கு கவனம் செலுத்தியது.
கொவிட்-19 தொற்றுநோய், எதிர்காலத் தொற்றுநோய்களின் தாக்கங்களைக் குறைக்க நாடுகளும் பிராந்தியங்களும் தங்கள் தயார்நிலையை அதிகரிக்க வேண்டியதன் அவசியத்தை அடிக்கோடிட்டுக் காட்டியுள்ளது. இந்த முக்கியமான பிரச்சினைகளுக்கு தீர்வு காண ஐக்கிய நாடுகளின் உணவு மற்றும் விவசாய அமைப்பு , உலக சுகாதார அமைப்பு  மற்றும் ஐக்கிய நாடுகளின் சுற்றுச்சூழல் திட்டம்  உள்ளிட்டவை தீவிரமாக ஒத்துழைக்கின்றன.
வனவிலங்குகள், வீட்டு விலங்குகள் மற்றும் மனிதர்களின் ஆரோக்கியம் ஒன்றோடொன்று தொடர்புடைய உலகில்; ஒத்துழைப்பு மற்றும் ஒருங்கிணைப்பின் "ஒரு ஆரோக்கியம்" அணுகுமுறை ஒரு நிலையான எதிர்காலத்திற்கு இன்றியமையாததாகும்.
சாலைப் போக்குவரத்து மற்றும் நெடுஞ்சாலைத்துறை அமைச்சகம்
கேரளாவில் 8 தேசிய நெடுஞ்சாலை திட்டங்களை அமைச்சர் திரு நிதின் கட்கரி தொடங்கி வைக்கிறார்
நாளை நடைபெறும் நிகழ்ச்சி ஒன்றில், மத்திய சாலை போக்குவரத்து மற்றும் நெடுஞ்சாலைகள் அமைச்சர் திரு நிதின் கட்கரி எட்டு தேசிய நெடுஞ்சாலை திட்டங்களை கேரளாவில் தொடங்கி வைத்து அடிக்கல் நாட்டுகிறார்.
கேரளா ஆளுநர் திரு ஆரிப் முகமது கான், முதலமைச்சர் திரு பினராயி விஜயன், மத்திய இணை அமைச்சர்கள் ஜெனரல்  திரு வி கே சிங் மற்றும் திரு வி முரளிதரன், மாநில அமைச்சர்கள், நாடாளுமன்ற உறுப்பினர்கள், சட்டமன்ற உறுப்பினர்கள் மற்றும் மத்திய, மாநில அரசுகளின் மூத்த அதிகாரிகள் இந்த நிகழ்ச்சியில் கலந்து கொள்கின்றனர்.
மொத்தம் ரூபாய் 11 ,571 கோடி செலவில் இந்த திட்டங்கள் மேற்கொள்ளப்பட இருக்கின்றன.
மேலும் விவரங்களுக்கு, இந்த ஆங்கில செய்தி குறிப்பை படிக்கவும்
https://pib.gov.in/PressReleasePage.aspx?PRID=1663777
பிரதமர் அலுவலகம்
தியாகிகள் தினத்தையொட்டி தியாகிகளுக்குப் பிரதமர் புகழஞ்சலி செலுத்தியுள்ளார்
தியாகிகள் தினமான இன்று பகத் சிங், சுகதேவ், ராஜகுரு ஆகியோருக்குப் பிரதமர் திரு.நரேந்திர மோடி புகழஞ்சலி செலுத்தியுள்ளார்.
டுவிட்டரில் பிரதமர் கூறியிருப்பதாவது;
“இந்தியத் தாயின் அழியாப் புதல்வர்களான வீர் பகத்சிங், சுகதேவ், ராஜகுரு ஆகியோருக்கு தியாகிகள் தினத்தில் புகழஞ்சலி. தாய்நாட்டிற்காக இன்னுயிரை இழக்கும் அவர்களின் உணர்வு நாட்டு மக்களுக்கு எப்போதும் உத்வேகம் அளிக்கும். ஜெய் ஹிந்த்!”
நிதி அமைச்சகம்
கடந்த 5 ஆண்டுகளி்ல் நிதி மோசடிகளிலிருந்து ரூ.90 கோடியை வணிகவங்கிகள் வசூலித்துள்ளன
நாடாளுமன்றத்தின் மக்களவையில் கேள்வி ஒன்றுக்கு பதில் அளித்த மத்திய நிதித்துறை இணையமைச்சர் திரு பங்கஜ் சவுத்ரி இன்று எழுத்துபூர்வமாக அளித்த பதிலில் கூறியதாவது:
ஆர்பிஐ சில்லரை நேரடி திட்டத்தையும், ஒருங்கிணைந்த புகார் பிரிவு திட்டம் 2021-ஐயும் ரிசர்வ் வங்கி தொடங்கியுள்ளது.
இந்த இரு திட்டங்களின் சிறப்பம்சங்கள் கீழ்க்கண்ட இணைப்பில் விரிவாக கொடுக்கப்பட்டுள்ளன.
முதலீட்டை விரிவுபடுத்தவும், முதலீட்டாளர்களைப் பாதுகாக்கவும் இத்திட்டத்தை ரிசர்வ் வங்கி உருவாக்கியது. இதற்கான இணையதளம் பாதுகாப்பானது மற்றும் பயன்படுத்துவோருக்கு எளிதானது. இத்திட்டம் அரசின் பங்குகளை, மக்களுக்கு எளிதில் கிடைக்கச் செய்யும்.
கடந்த 5 ஆண்டுகளில், நிதி முறைகேடுகளில் இருந்து ரூ.90 கோடியை வங்கிகள் வசூலித்துள்ளன.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1778535
•••••
(Visitor Counter : 100
நுகர்வோர் நலன், உணவு மற்றும் பொது விநியோகம் அமைச்சகம்
மாநிலங்களில் அத்தியாவசியப் பொருட்களின் விலைகளை தீவிரமாக கண்காணிக்க மத்திய அமைச்சர் திரு பியூஷ் கோயல் உத்தரவு
மாநிலங்கள் / யூனியன் பிரதேசங்களில் அத்தியாவசியப் பொருட்களின் விலையை தீவிரமாக கண்காணிக்கும்படி அதிகாரிகளிடம் மத்திய உணவு மற்றும் நுகர்வோர் விவகாரம் மற்றும் பொது விநியோகத்துறை அமைச்சர் திரு பியூஷ் கோயல் கேட்டுக் கொண்டார்.
மாநிலங்கள் /யூனியன் பிரதேசங்களில் அத்தியாவசியப் பொருட்களின் விலைகளை கண்காணிப்பது குறித்து மத்திய அமைச்சர் திரு. பியூஷ் கோயல் ஆய்வு செய்தார்.
அத்தியாவசியப் பொருட்கள் போதிய அளவில் இருப்பு உள்ளதா என்பதை உறுதி செய்ய வேண்டும் எனவும், விலைகள் நிலையாக இருக்கவும் நடவடிக்கை எடுக்க வேண்டும் என அதிகாரிகளிடம் அமைச்சர் திரு. பியூஷ் கோயல் கேட்டுக் கொண்டார்.
கொவிட் சூழலை சாதகமாக பயன்படுத்தி பருப்பு ஆலை தொழில் அதிபர்கள், மொத்த வியாபாரிகள், சில்லரை வியாபாரிகள் யாராவது அத்தியாவசியப் பொருட்களை பதுக்கினால் அத்தியாவசியப் பொருட்கள் சட்டத்தை மாநிலங்கள் அமல்படுத்த வேண்டும் என மத்திய அமைச்சர் கூறினார்.
பருப்புகளின் எளிதான விநியோகத்துக்காக, இறக்குமதி கொள்கையை வர்த்தக அமைச்சகம் சமீபத்தில் மாற்றியது. எந்த பொருளும், எப்போதும் பற்றாக்குறை ஏற்படாமல் இருப்பதை உறுதி செய்ய அனைத்து தரப்பினரும் முன்கூட்டியே திட்டமிட வேண்டும் என அமைச்சர் பியூஷ் கோயல் கூறினார்.
பருப்புகளின் விலையை வார அடிப்படையில் மாநிலங்கள் / யூனியன் பிரதேசங்கள் கண்காணிக்க வேண்டும் என வேண்டுகோள் விடுக்கப்பட்டது. பருப்பு மில் அதிபர்கள், மொத்த வியாபாரிகள், இறக்குமதியாளர்கள் வைத்திருக்கும் இருப்புகளின் விவரத்தை தெரிவிக்க ஆன்லைன் தரவு பக்கம், மாநிலங்கள் / யூனியன் பிரதேசங்களுடன் பகிர்ந்து கொள்ளப்பட்டுள்ளது. பருப்புகளை கொள்முதல் செய்யும் மாநிலங்கள் / யூனியன் பிரதேசங்கள் பருப்புகளை கொள்முதல் செய்வதற்கான வசதிகளை செய்ய வேண்டும் என கேட்டுக் கொள்ளப்பட்டது.
இது விவசாயிகள் நீண்ட காலத்துக்கு பருப்புகளை விளைவிக்க விவசாயிகளை ஊக்குவிக்கும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1719988
-----
(Visitor Counter : 98
பொருளாதார விவகாரங்களுக்கான மத்திய அமைச்சரவைக் குழு
75 புதிய மருத்துவக் கல்லூரிகளைத் தொடங்கவும், 15,700 எம்.பி.பி.எஸ். இடங்களை கூடுதலாக உருவாக்கவும் மத்திய அமைச்சரவை அனுமதி
பிரதமர் திரு.நரேந்திர மோடி தலைமையில் நடைபெற்ற பொருளாதார விவகாரங்களுக்கான மத்திய அமைச்சரவைக் குழு கூட்டத்தில், தற்போது செயல்படுத்தப்பட்டு வரும் மத்திய நிதியுதவியுடன் கூடிய திட்டங்களின் மூன்றாம் கட்டமாக, தற்போதுள்ள மாவட்ட / பரிந்துரை மருத்துவ மனைகளில் 2021-22-க்குள் கூடுதலாக 75 மருத்துவக் கல்லூரிகளை உருவாக்க ஒப்புதல் அளிக்கப்பட்டுள்ளது.
சுகாதார சேவை கட்டமைப்பு வசதிகள் மற்றும் மனித வளத்தை அதிகரிப்பதற்காக, தற்போது ஒப்புதல் அளிக்கப்பட்டுள்ள திட்டத்திற்கு, 2021-22 வரையிலான 15-வது நிதிக்குழு காலகட்டத்திற்கு ரூ.24,375 கோடி செலவினத்திற்கும் அமைச்சரவை அனுமதி அளித்துள்ளது.
தற்போதுள்ள மாவட்ட / பரிந்துரை மருத்துவமனைகளுடன் இணைந்த புதிய மருத்துவக் கல்லூரிகளை உருவாக்குவதன் மூலம், தகுதியான மருத்துவ நிபுணர்கள் கிடைப்பதோடு, அரசு மருத்துவமனைகளில் மூன்றாம் நிலை மருத்துவ சேவைகளை மேம்படுத்தவும் மாவட்ட மருத்துவமனைகளில் தற்போதுள்ள கட்டமைப்பு வசதிகைள பயன்படுத்தி, நாட்டில் மருத்துவக் கல்வி குறைந்த செலவில் கிடைக்கவும் வழிவகை ஏற்படும்.
இந்தப் புதிய மருத்துவக் கல்லூரிகள் இதுவரை மருத்துவக் கல்லூரி இல்லாத, குறைந்தது 200 படுக்கை வசதிகளுடன் கூடிய மாவட்ட மருத்துவமனை உள்ள பகுதிகளில் அமையும். இவற்றில் மாற்றத்தை விரும்பும் மாவட்டங்கள் மற்றும் 300 படுக்கை வசதி கொண்ட மாவட்ட மருத்துவமனை உள்ள பகுதிகளுக்கு முன்னுரிமை அளிக்கப்படும்.
புதிய மருத்துவக் கல்லூரிகள் ஏற்படுத்தும்  ஏற்படுத்தும் திட்டத்தின் மூலம் நாட்டில் கூடுதலாக 15,700 எம்.பி.பி.எஸ் இடங்கள் உருவாக்கப்படும்
சுகாதார சேவை கட்டமைப்பு வசதிகளை உருவாக்குவதில் தீவிர கவனம் செலுத்தும் நடவடிக்கைகளின் தொடர்ச்சியாக, மாவட்ட / பரிந்துரை மருத்துவமனைகளில் முதற்கட்டமாக 58 புதிய மருத்துவக் கல்லூரிகளுக்கும், இரண்டாம் கட்டமாக 24 கல்லூரிகளுக்கும் அரசு ஏற்கனவே அனுமதி அளித்துள்ளது. இவற்றில் முதற்கட்ட திட்டத்தில் அனுமதி வழங்கப்பட்ட 39 மருத்துவ கல்லூரிகள் ஏற்கனவே செயல்படத் தொடங்கிவிட்டன. எஞ்சியுள்ள 19 கல்லூரிகள் 2020-21-ல் செயல்பாட்டிற்கு வரும். இரண்டாம் கட்டமாக 18 புதிய மருத்துவக் கல்லூரிகளுக்கு ஒப்புதல் அளிக்கப்பட்டுள்ளது.
மத்திய அமைச்சரவை
வேளாண்மை மற்றும் உலக வர்த்தகத்துக்கான தாவரவியல் தரங்கள் விவகாரங்களில் ஒத்துழைப்பு குறித்து இந்தியா மற்றும் இத்தாலி இடையிலான புரிந்துணர்வு ஒப்பந்தத்துக்கு மத்திய அமைச்சரவை ஒப்புதல்
வேளாண்மை மற்றும் உலக வர்த்தகத்துக்கான தாவரவியல் தரங்கள் விவகாரங்களில் ஒத்துழைப்பு குறித்து இந்தியா மற்றும் இத்தாலி இடையிலான புரிந்துணர்வு ஒப்பந்தம்  கையெழுத்திடுவதற்கு, பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் ஒப்புதல் அளிக்கப்பட்டது. 2008 ஜனவரி மாதம் கையெழுத்திடப்பட்ட முந்தைய ஒப்பந்தத்தை மாற்றுவதாக இது இருக்கும். முந்தைய ஒப்பந்தம் ஜனவரி 2018-ல் காலாவதியாகிறது.
(உலக வர்த்தகத்துக்கேற்ற வகையில் தாவரவியல் தரங்கள் குறித்த பிரச்சினைகள், வேளாண்மை உற்பத்தி மற்றும் கால்நடை பராமரிப்பு உள்ளிட்ட பல துறைகள் , வேளாண்மை ஆராய்ச்சி, உணவு பதப்படுத்துதல் மற்றும் இருதரப்பிலும் பரஸ்பரம் முடிவு செய்யப்படும் பிற கூடுதல் துறைகளில் ஒத்துழைப்பு அளிப்பதற்கு இந்த ஒப்பந்தம் வகை செய்கிறது.
வேளாண்மை மற்றும் ஊரக வளர்ச்சியில் உள்ள நிலைமைகள் பற்றிய தகவல்கள் பரிமாற்றம், தொழில்நுட்ப பரிமாற்றத்தை பலப்படுத்துதல், வேளாண்மையை இயந்திரமயமாக்கல்/ பண்ணை இயந்திரமயமாக்கல் மற்றும் வேளாண்-தொழில் கட்டமைப்புகள் குறித்த தயாரிப்பு ஒத்துழைப்பு, தொழில்நுட்பத் தடைகளை நீக்குதல், கால்நடை பராமரிப்புத் துறையில் நவீன அறிவியல் ஆராய்ச்சிகள் மற்றும் தொழில்நுட்பங்கள் போன்றவற்றில் அனுபவங்களைப் பகிர்ந்து கொள்வது ஆகியவற்றுக்கு இந்த ஒப்பந்தம் வகை செய்கிறது.
வேளாண்மைத் துறையில் இருதரப்பு பரிமாற்றங்களை மேம்படுத்துவதற்கு கூட்டுப் பணிக் குழு அமைக்கவும் இந்த ஒப்பந்தம் வகை செய்கிறது. வேளாண்மை ஒத்துழைப்புக்கு நீண்டகால முயற்சிகளைக் கருத்தில் கொண்டு இது அமைக்கப்படும். ஏற்றுமதி செய்யப்படும் தாவரங்களில் சர்வதேச ஏற்புநிலையில் பிரச்சினைகள் ஏற்படுவதை குறிப்பிட்ட கூட்டு செயல்பாடுகள் என்ற வரையறைகளின்படி குறைப்பதில் ஒத்துழைப்பை மேம்படுத்துவதற்கும் இந்தக் குழு அமைக்கப்படும்.
இரு நாடுகளுக்கு இடையிலான அரசு ஏஜென்சிகள், அறிவியல்பூர்வ மற்றும் கல்வி நிலையங்கள் மற்றும் வணிக அமைப்புகளுக்கு இடையே தொடர்புகளை மேம்படுத்து ஊக்குவிக்கவும், இரு நாடுகளின் அந்தந்த ஆராய்ச்சி நிலையங்களுக்கு இடையே ஒத்துழைப்பை மேலும் மேம்படுத்தவும் இது உதவியாக இருக்கும்.